พระราชบัญญัติยาสูบ (ฉบับที่ 2) พ.ศ. 2511
พระราชบัญญัติ
พระราชบัญญัติ
ยาสูบ (ฉบับที่ ๒)
พ.ศ. ๒๕๑๑
 

ภูมิพลอดุลยเดช ป.ร.
ให้ไว้ ณ วันที่ ๒๒ ตุลาคม
พ.ศ. ๒๕๑๑
เป็นปีที่ ๒๓
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรแก้ไขเพิ่มเติมกฎหมายว่าด้วยยาสูบ

จึงทรงพระกรุณาโปรดเกล้าฯ
ให้ตราพระราชบัญญัติขึ้นไว้โดยคำแนะนำและยินยอมของรัฐสภา ดังต่อไปนี้

มาตรา ๑
พระราชบัญญัตินี้เรียกว่า พระราชบัญญัติยาสูบ (ฉบับที่ ๒) พ.ศ.
๒๕๑๑

มาตรา ๒[๑]
พระราชบัญญัตินี้ให้ใช้บังคับตั้งแต่วันที่ ๑ มกราคม พ.ศ. ๒๕๑๒เป็นต้นไป

มาตรา ๓
ให้ยกเลิกความในบทนิยาม คำว่า ยาอัด บุหรี่ซิกาแรต บุหรี่ซิการ์ บุหรี่อื่น และ ยาเส้นปรุง ในมาตรา ๔ แห่งพระราชบัญญัติยาสูบ พ.ศ.
๒๕๐๙ และให้ใช้ความต่อไปนี้แทน
ยาอัด หมายความว่า
ส่วนใดส่วนหนึ่งของต้นยาสูบซึ่งได้ป่นหรือย่อยและทำเป็นแผ่นโดยมีวัตถุอื่นเจือปนด้วยหรือไม่ก็ตาม
บุหรี่ซิกาแรต หมายความว่า ยาเส้นหรือยาเส้นปรุง
ไม่ว่าจะมีใบยาแห้งหรือยาอัดเจือปนหรือไม่
ซึ่งมวนด้วยกระดาษหรือวัตถุที่ทำขึ้นใช้แทนกระดาษ หรือใบยาแห้งหรือยาอัด
บุหรี่ซิการ์ หมายความว่า ใบยาแห้งหรือยาอัด
ซึ่งมวนด้วยใบยาแห้งหรือยาอัด
บุหรี่อื่น หมายความว่า ยาเส้นหรือยาเส้นปรุง
ซึ่งมวนด้วยใบตอง กลีบบัว กาบหมาก ใบมะกา ใบจาก
หรือวัตถุอื่นที่มิใช่กระดาษหรือวัตถุที่ทำขึ้นใช้แทนกระดาษและที่มิใช่ใบยาแห้งหรือยาอัด
ยาเส้นปรุง หมายความว่า
ใบยาซึ่งมิใช่ใบยาพันธุ์ยาสูบพื้นเมืองหรือยาอัด
ซึ่งได้หั่นเป็นเส้นและปรุงหรือปนด้วยวัตถุอื่นนอกจากน้ำ

มาตรา ๔
ให้ยกเลิกความในมาตรา ๔๙ แห่งพระราชบัญญัติยาสูบ พ.ศ. ๒๕๐๙
และให้ใช้ความต่อไปนี้แทน
มาตรา ๔๙ ผู้ใดฝ่าฝืนมาตรา
๑๙ หรือมาตรา ๒๐ ต้องระวางโทษปรับสิบเท่าของค่าแสตมป์ยาสูบที่จะต้องปิด
ถ้าเป็นบุหรี่ซิกาแรตที่มิได้ทำโดยผู้ประกอบอุตสาหกรรมยาสูบ
ต้องระวางโทษปรับกรัมละหนึ่งบาท

มาตรา ๕
ให้ยกเลิกความในมาตรา ๕๐ แห่งพระราชบัญญัติยาสูบ พ.ศ. ๒๕๐๙
และให้ใช้ความต่อไปนี้แทน
มาตรา ๕๐ ผู้ใดฝ่าฝืนมาตรา
๒๔ ต้องระวางโทษปรับสิบห้าเท่าของค่าแสตมป์ยาสูบที่จะต้องปิด
ถ้าเป็นบุหรี่ซิกาแรตที่มิได้ทำโดยผู้ประกอบอุตสาหกรรมยาสูบต้องระวางโทษปรับกรัมละหนึ่งบาทห้าสิบสตางค์

มาตรา ๖
บุหรี่ซิการ์ที่ทำขึ้นหรือนำเข้ามาในราชอาณาจักรตามพระราชบัญญัติยาสูบ พ.ศ.
๒๕๐๙ และเป็นบุหรี่ซิกาแรตตามพระราชบัญญัตินี้ ที่ยังมิได้ปิดแสตมป์ยาสูบและยังมิได้นำออกจากโรงอุตสาหกรรมยาสูบหรือรับมอบไปจากเจ้าพนักงานศุลกากร
แล้วแต่กรณี ถ้าผู้ประกอบอุตสาหกรรมยาสูบ
หรือผู้นำเข้าปิดแสตมป์ยาสูบในอัตราบุหรี่ซิการ์
ภายในสิบห้าวันนับแต่วันที่พระราชบัญญัตินี้ใช้บังคับ
ให้ถือว่าได้ปิดแสตมป์ยาสูบถูกต้องแล้ว

มาตรา ๗
ให้ผู้มีไว้ในครอบครองเกินห้าร้อยกรัม
หรือมีไว้เพื่อขายซึ่งยาเส้นตามพระราชบัญญัติยาสูบ พ.ศ. ๒๕๐๙
และเป็นยาเส้นปรุงตามพระราชบัญญัตินี้
ปิดแสตมป์ยาสูบให้ถูกต้องในอัตรายาเส้นปรุงภายในหกสิบวันนับแต่วันที่พระราชบัญญัตินี้ใช้บังคับ

มาตรา ๘
ให้รัฐมนตรีว่าการกระทรวงการคลังรักษาการตามพระราชบัญญัตินี้


ผู้รับสนองพระบรมราชโองการ
จอมพล ถนอม กิตติขจร
นายกรัฐมนตรี
หมายเหตุ :-
เหตุผลในการประกาศใช้พระราชบัญญัติฉบับนี้ คือ
เนื่องจากในปัจจุบันนี้มีผู้ประกอบอุตสาหกรรมยาสูบทำบุหรี่ซิการ์โดยใช้ยาเส้นหรือยาเส้นปรุงมวนด้วยยาอัด
ซึ่งมีลักษณะและคุณสมบัติคล้ายกับกระดาษมวนบุหรี่ซิกาแรต
และทำยาเส้นด้วยใบยาซึ่งมิใช่ใบยาพันธุ์ยาสูบพื้นเมืองจำหน่ายให้ผู้ซื้อมวนด้วยกระดาษมากขึ้น
เป็นเหตุให้กระทบกระเทือนการจำหน่ายบุหรี่ซิกาแรตซึ่งเป็นอุตสาหกรรมผูกขาดของรัฐจึงจำเป็นต้องแก้ไขเพิ่มเติมพระราชบัญญัติยาสูบ
พ.ศ. ๒๕๐๙

























วศิน/ผู้จัดทำ
๒๓ กุมภาพันธ์ ๒๕๕๒

ชาตินัย/ปรับปรุง
๕ กันยายน ๒๕๕๔

















































[๑] ราชกิจจานุเบกษา
เล่ม ๘๕/ตอนที่ ๙๘/หน้า ๗๖๙/๒๙ ตุลาคม ๒๕๑๑